Α.Π.Σ. Κεραυνός Κερατέας

Ο Αθλητικός Ποδοσφαιρικός Σύλλογος Κεραυνός Κερατέας ήταν ποδοσφαιρικός σύλλογος με έδρα την Κερατέα και επίσημο έτος ίδρυσης το 1928. Το 2019 ανέστειλε τη λειτουργία του, ωστόσο ιδρύθηκε νέο σωματείο με την επωνυμία «Αθλητικός Όμιλος Κερατέας», έμβλημα τον κεραυνό και έτος ίδρυσης το 1928, προς τιμή του ιστορικού Κεραυνού Κερατέας.

Ιστορικό 
Ο Α.Π.Σ. Κεραυνός Κερατέας ιδρύθηκε το 1926 και το 1928 αναγνωρίστηκε επίσημα από το Πρωτοδικείο. Αγωνίστηκε όλα τα επόμενα χρόνια ως ανεξάρτητο σωματείο και το 1961 αναγνωρίστηκε επίσημα από την Ε.Π.Ο. με αριθμό μητρώου 938 και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική του πορεία στα πρωταθλήματα τη σεζόν 1961-62. Το 2003 εντάχθηκε στη δύναμη της νεοσύστατης τότε Ε.Π.Σ. Ανατολικής Αττικής.

Τη σεζόν 1978-79 κατέκτησε το πρωτάθλημα του ομίλου του στη Β΄ Κατηγορία και κέρδισε την άνοδο στην Α΄ Κατηγορία της Ε.Π.Σ. Αθηνών για πρώτη φορά. Κατά την πρώτη του παρουσία στην Α΄ ΕΠΣΑ τη σεζόν 1979-80 κατέκτησε το πρωτάθλημα του ομίλου του και κέρδισε την άνοδο στην Εθνική ερασιτεχνική κατηγορία. Στο πρωτάθλημα της Εθνικής ερασιτεχνικής κατηγορίας, ως τρίτη τη τάξει εθνική κατηγορία, αγωνίστηκε τις χρονιές 1980-81 και 1981-82, ενώ από τη σεζόν 1982-83 μέχρι και τη σεζόν 1986-87 αγωνίστηκε στην Εθνική ερασιτεχνική κατηγορία, ως 4η τη τάξει εθνική κατηγορία και μετέπειτα Δ΄ Εθνική. 

Τη σεζόν 1988-89 αναδείχθηκε υπερπρωταθλητής Ε.Π.Σ Αθηνών και κέρδισε την άνοδο στην Δ΄ Εθνική κατηγορία. Στην Δ΄ Εθνική αγωνίστηκε από τη σεζόν 1989-90 μέχρι και τη σεζόν 1993-94, όποτε και υποβιβάστηκε για να επανέλθει ξανά το 2005, ως πρωταθλητής της Α΄ Ε.Π.Σ. Ανατολικής Αττικής της περιόδου 2004-05. Αγωνίστηκε στην Δ΄ Εθνική μέχρι και τη σεζόν 2007-08, όποτε και κατέκτησε το πρωτάθλημα του 9ου ομίλου και κέρδισε την άνοδο στην Γ΄ Εθνική κατηγορία. Στο επαγγελματικό πρωτάθλημα της Γ΄ Εθνικής συμμετείχε τις χρονιές 2008-09, 2009-10 και 2010-11, με την τελευταία να αποχωρεί από το πρωτάθλημα. Το καλοκαίρι του 2011 δε δήλωσε συμμετοχή στο πρωτάθλημα της Δ΄ Εθνικής και υποβιβάζεται απευθείας στο πρωτάθλημα της Ε.Π.Σ. Ανατολικής Αττικής.

Ακολούθως, από τη σεζόν 2011-12 μέχρι και τη σεζόν 2018-19 αγωνίστηκε στην Α΄ ΕΠΣΑΝΑ. Το καλοκαίρι του 2019 δήλωσε αποχώρηση από το πρωτάθλημα της Α΄ ΕΠΣΑΝΑ και κατόπιν ανέστειλε τη λειτουργία του. Παρέα παραγόντων αποφάσισαν στη δημιουργία ενός νέου συλλόγου που θα εκπροσωπεί την πόλη την Κερατέα στο ποδόσφαιρο, δημιουργώντας έτσι τον «Α.Ο. Κερατέας» που αναγνωρίστηκε επίσημα από την Ε.Π.Ο. με αριθμό μητρώου 6672 και ξεκίνησε την αγωνιστική του πορεία από το πρωτάθλημα της Γ΄ ΕΠΣΑΝΑ, απαλλαγμένο πλέον από χρέη όπως είχαν δημιουργηθεί στον ιστορικό Κεραυνό Κερατέας που διαλύθηκε.

Παρουσία στα εθνικά πρωταθλήματα 
Γ΄ Εθνική κατηγορία:
1980-81, 1981-82, 2008-09, 2009-10, 2010-11
Δ΄ Εθνική κατηγορία:
1982-83, 1983-84, 1984-85, 1985-86, 1986-87, 1989-90, 1990-91, 1991-92, 1992-93, 1993-94, 2005-06, 2006-07, 2007-08

Τίτλοι και διακρίσεις

Τίτλοι 
1 Πρωτάθλημα Δ' Εθνικής: 2007-2008

1 Κύπελλο Ελλάδος Ερασιτεχνών: 2004-2005

1 Πρωτάθλημα Α' Ε.Π.Σ.ΑΝ.Α: 2004-2005

2  Πρωταθλήματα Α΄ Ε.Π.Σ.Α: 1979-1980, 1988-1989

1  Πρωτάθλημα Β΄ Ε.Π.Σ.Α: 1978-1979

1 Πρωτάθλημα Γ΄ Ε.Π.Σ.Α: 1971-1972

5 Κύπελλα Ε.Π.Σ.ΑΝ.Α: 2003-2004, 2004-2005, 2005-2006, 2007-2008, 2012-2013

1 Κύπελλο Ε.Π.Σ.Α: 1985-1986

Διακρίσεις 
Φιναλίστ Κυπέλλου Ε.Π.Σ.Α: 1978-79, 1981-82

Μεγάλοι ποδοσφαιριστές  
Πολλοί ποδοσφαιριστές 'ξεπήδησαν' από τις ακαδημίες του Κεραυνού και αγωνίστηκαν σε μεγάλους συλλόγους. 
Οι πιο γνωστοί είναι ο Ανδρέας Λαγωνικάκης και ο Γιώργος Προκόβας, που αγωνίστηκαν σε ΠΑΟ και ΟΣΦΠ αντίστοιχα. Καθώς επίσης και ο Θανάσης Πετούρης (ΠΑΕ ΠΑΝΑΧΑΙΚΗ) και ο Γιώργος Μπάτρης (ΠΑΕ ΑΚΡΑΤΗΤΟΣ).

Έδρα-κοινό
Έδρα του Κεραυνού είναι το δημοτικό στάδιο Κερατέας «Χρυσοπηγή Δεβετζή», ένα 'στολίδι' για την περιοχή που μπορεί να φιλοξενήσει 3500 φιλάθλους. Μεγάλη υποστήριξη στον Κεραυνό δίνει ο κόσμος του. Οι φίλαθλοι των κυανολεύκων είναι ιδιαίτερα εκδηλωτικοί, όπως και η παρουσία τους, ακόμα και μακριά από την Κερατέα. 

Στον προημιτελικό του κυπέλλου ερασιτεχνών το 2005 στα Γιάννενα, βρέθηκαν περίπου 300 κερατιώτες, ενώ στον τελικό του Βόλου, την ίδια χρονιά, βρέθηκαν περισσότεροι από 1000 οπαδοί. Δεν είναι όμως λίγες οι φορές που οι οπαδοί της Κερατέας δημιούργησαν καταστάσεις βίας με αποτέλεσμα την τιμωρία της ομάδας τους. Το 2004 διέλυσαν το πούλμαν του ΑΟ Κορωπίου και έστειλαν έξι παίχτες και τον προπονητή Σταύρο Ηλιόπουλο στο νοσοκομείο με πολλαπλά κατάγματα, με συνέπεια την απώλεια του τίτλου μετά από δίκη και ενώ αγωνιστικά το πρωτάθλημα είχε εν πολλοίς κριθεί υπέρ του Κεραυνού.

Παραπομπές

Εξωτερικοί σύνδεσμοι
Κεραυνός Κερατέας  

Αθλητικοί σύλλογοι Αττικής
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1928